I 2010 blev Minna Jørgensen landskendt, da Køge kommune skar i hendes hjemmehjælp på grund af sparekrav. Den dengang 85-årige Minna Jørgensen havde dårlig ryg, dårlige ben, to kunstige knæ og en kunstig hofte, og i første omgang blev hjemmehjælpen helt fjernet, så hun havde udsigt til selv at skulle stå for støvsugning og rengøring af den 59 kvadratmeter store lejlighed siddende på sin rollator. Efter en klage fik hun tildelt en halv times hjælp hver 14. dag. Men i modsætning til mange andre stillede Minna Jørgensen sig ikke tilfreds med en vurdering, som hun fandt urimelig, så hun lod ÆldreSagen føre sag mod kommunen om nedskæringen.

Sagen gik til både landsretten og højesteret og endte med, at domstolen anerkendte kommunenes ret til at fjerne den visiterede ydelse med den begrundelse, at kommunen havde foretaget grundige konkrete og faglige vurderinger af Minna Jørgensens behov, inden den skar i hjælpen.

’Jeg blev aldrig hørt’

»Dommen er principiel og har stor betydning for alle kommuner, ikke mindst i en tid med stram økonomi, hvor der er behov for at kunne styre de kommunale udgifter,« sagde formanden for Kommunernes Landsforenings Social- og Sundhedsudvalg, Anny Winther, efter Højesterets kendelse i maj i år.

Men Minna Jørgensen selv blev aldrig hørt i retten:

»Jeg er ked af, at de bare var nogle advokater som drøftede sagen i retten med hinanden, når det handlede om mig og min situation,« siger hun i dag. »Dommerne burde have hørt mig«

Daglig etagevask

Efter dommene blev Minna Jørgensen syg, og hun får i dag fuld hjemmepleje, hvilket vil sige 75 minutter hver 14. dag, så hun kan få vasket tøj og gulv og lagt rent sengetøj på. Ellers klarer den i dag 88-årige sig selv.

»Jeg tager etagevask hver morgen, jeg starter for neden og slutter med overkroppen og ansigtet,« fortæller hun

»To gange om ugen går jeg normalt i vores svømmehal og får varmtvandsbad, men den er desværre under ombygning helt frem til april, så nu må jeg klare mig med at tage til Ringsted for at gå i svømmehallen en gang om ugen,« fortæller hun. Hun bøjer sig helt frem i den brune lænestol:

»Det skal nedfældes på papir, at der skal tilbydes mindst to ugentlige bade til ældre, fordi ellers er jeg bange for at pengene forsvinder til andre formål i kommunerne,« slår hun fast.

Kommuner afviser

Hun hiver efter vejret – hun har haft en blodprop i lungen, der giver problemer med vejrtrækningen – inden hun med eftertryk fortsætter:

»Det skal være et lovkrav.«

I Kommunernes Landsforening ser man også anderledes på tingene end Minna Jørgensen:

»Det er et ædelt motiv at give flere penge til de ældre. Det er vi glade for. Det er også et ædelt motiv, at man mener, man skal standardisere, at de ældre kan få to bade om ugen. Men vi risikerer bare, at det går ud over de svageste ældre, når vi spreder det hele ud bredt,« sagde formanden for KL, Erik Nielsen (S), tirsdag, da regeringen endnu ikke havde besluttet at lave finanslov med Venstre og Konservative og dermed afvise kravet om lovgaranterede bade. Den blå finanslov indeholder dog stadig en ekstra milliard til ældreområdet.